ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3357/97 υποβολή: Ursula Schleicher (PPE) προς την Επιτροπή (22 Οκτωβρίου 1997)

Θέμα: Έμμεση διαφήμιση προϊόντων καπνού

Σύμφωνα με πληροφορίες, η Ομάδα Εργασίας «Υγεία» του Συμβουλίου επεξεργάζεται συμβιβαστική πρόταση για την απαγόρευση της διαφήμισης προϊόντων καπνού. Η εν λόγω πρόταση προβλέπει, επίσης, την απαγόρευση της «έμμεσης» διαφήμισης προϊόντων καπνού. Μια τέτοια απαγόρευση θα αφορούσε π.χ. και τη διαφήμιση καλλυντικών, τα οποία διατίθενται στην αγορά με το ίδιο εμπορικό σήμα όπως τα τσιγάρα.

1. Γνωρίζει η Επιτροπή ότι η καθολική απαγόρευση της ονομαζόμενης «έμμεσης» διαφήμισης θα έχει επιζήμιες συνέπειες σε προϊόντα διαφοροποίησης των ίδιων παραγωγών, αν και οι διαφημίσεις των εν λόγω προϊόντων, π.χ. καλλυντικών, ουδόλως ομοιάζουν με τις διαφημίσεις προϊόντων καπνού;

2. Συνειδητοποιεί η Επιτροπή ότι το σχέδιο οδηγίας, υπό τη σημερινή του μορφή, δεν λαμβάνει επαρκώς υπόψη τα συμφέροντα των παραγωγών προϊόντων διαφοροποίησης;

3. Συνειδητοποιεί η Επιτροπή ότι η απαγόρευση της διαφήμισης προϊόντων διαφοροποίησης, η οποία κατ' ουδένα τρόπο ενθαρρύνει την κατανάλωση προϊόντων καπνού, δεν μπορεί να αιτιολογηθεί με επιχειρήματα που αφορούν την προστασία της υγείας και, επομένως, αποτελεί παραβίαση των άρθρων 30 και 59 της Συνθήκης ΕΚ;

4. Ποιά μέτρα προτίθεται να λάβει η Επιτροπή, προκειμένου να διασφαλίσει ότι το Συμβούλιο θα εγκρίνει μόνον πρόταση που θα συνάδει με τη Συνθήκη;

Aπάντηση του κ. Flynn εξ ονόματος της Επιτροπής (24 Νοεμβρίου 1997)

Η θέση της Επιτροπής διατυπώνεται στην τροποποιημένη πρόταση ((ΕΕ C 129 της 21.5.1992. )) που έχει ως σκοπό ειδικότερα να εξασφαλίσει ότι απαγόρευση επιβάλλεται σε έμμεσες μορφές διαφήμισης οι οποίες δεν αναφέρουν ακριβώς το προϊόν καπνού αλλά χρησιμοποιούν εμπορικά σήματα, εμβλήματα, σύμβολα ή άλλα διακριτικά στοιχεία που συνδέονται με προϊόντα καπνού.

Η Επιτροπή θα γνωστοποιήσει στο Κοινοβούλιο την άποψή της για την κοινή θέση όταν αυτή εγκριθεί από το Συμβούλιο.
ΓΡΑΠΤΗ ΕΡΩΤΗΣΗ E-3181/97 υποβολή: Μιχαήλ Παπαγιαννάκης (GUE/NGL) προς την Επιτροπή (13 Οκτωβρίου 1997)

Θέμα: Το «Μετρό» της Θεσσαλονίκης

Το σχέδιο για την κατασκευή στην Θεσσαλονίκη περιορίζεται ουσιαστικά σε μια γραμμή παράλληλα με την παραλία της πόλης, και μάλιστα χωρίς καν να συνδέει αποτελεσματικά κομβικά σημεία της όπως το αεροδρόμιο με το κέντρο της. Έτσι κι αλλιώς μεγάλο τμήμα της πόλης, των συνοικιών της και βασικών οικονομικών και άλλων λειτουργιών της παραμένει εκτός εξυπηρέτησης από το σχεδιασμό «Μετρό».

Ερωτάται η Επιτροπή εάν, πέρα από τις αντιρρήσεις της ως προς τη διαδικασία ανάθεσης του έργου, έχει τη δυνατότητα να ξαναθέσει τα προβ λήματα των οικολογικών και βιώσιμων συγκοινωνιών της Θεσσαλονίκης όπως αυτή εξελίσσεται στις νέες συνθήκες. Και αν θα μπορούσε να ασκήσει την επιρροή της ώστε το αμφισβητούμενο έργο του «μετρό» να αντικατασταθεί με δίκτυο τράμ που να καλύπτει όλη την πόλη, δεδομένου μάλιστα ότι γενικότερα εκτιμάται ότι το συνολικό κόστος ενός τέτοιου δικτύου δεκάδων χιλιομέτρων είναι ουσιαστικά το ίδιο με τα προγραμματισμένα περίπου 10 χιλιόμετρα της γραμμής μετρό.

Απάντηση της κας Wulf-Mathies εξ ονόματος της Επιτροπής (12 Νοεμβρίου 1997)

Το κοινοτικό πλαίσιο στήριξης 1994-1999 για την Ελλάδα προβλέπει τη συγχρηματοδοτήση από το Ευρωπαϊκό Ταμείο Περιφερειακής Ανάπτυξης του έργου του μετρό στη Θεσσαλονίκη, μόνο στο μέτρο που το εν λόγω έργο θα μπορούσε να προσελκύσει ιδιωτικά κεφάλαια (και σε συνάρτηση με την οικονομική βιωσιμότητά του).

Σήμερα η Επιτροπή εξετάζει καταγγελίες των συμμετεχόντων στο διεθνή διαγωνισμό που προκηρύχθηκε το 1993 από τις ελληνικές αρχές, βάσει της κοινοτικής νομοθεσίας για την ανάθεση δημοσίων συμβάσεων. Οι ελληνικές αρχές θα μπορούσαν να υποβάλουν στην Επιτροπή ένα πλήρη φάκελο με σκοπό την πραγματική συγχρηματοδότηση του έργου μόνο σε συνάρτηση με τα αποτελέσματα αυτής της εξέτασης.

Όσον αφορά τα θέματα του ενδεχόμενου συνδυασμού (ή της αντικατάστασης) της γραμμής του μετρό με το δίκτυο των τραμ και, γενικά, με την οργάνωση του συστήματος των μαζικών μέσων συγκοινωνίας της πόλης της Θεσσαλονίκης, αυτά υπάγονται στην αρμοδιότητα των αρχών του κράτους μέλους. Η Επιτροπή είναι αρμόδια για να μεριμνά ώστε η εκτέλεση των έργων να είναι σύμφωνη με τις κοινοτικές πολιτικές.
ΓΡΑΠΤΗ ΕΡΩΤΗΣΗ E-3257/97 υποβολή: Edgar Schiedermeier (PPE) προς την Επιτροπή (20 Οκτωβρίου 1997)

Θέμα: Μεταρρύθμιση των ευρωπαϊκών προγραμμάτων ενίσχυσης

Οι βαυαρικές κεντρικές οργανώσεις των τοπικών κοινοτικών αρχών έχουν συγκεντρώσει εκτεταμένη τεκμηρίωση σχετικά με την ρύθμιση των ευρωπαϊκών προγραμμάτων ενίσχυσης με τίτλο «Lust und Frust» (επιθυμίες και απογοητεύσεις). Στο εν λόγω έγγραφο υλικό καλούν την Επιτροπή να προτείνει μόνο αυτά τα προγράμματα ενίσχυσης τα οποία περιέχουν πραγματική ευρωπαϊκή προστιθέμενη αξία, έτσι ώστε να διατηρηθεί η αρχή της επικουρικότητας. Ζητούν επίσης να υπάρξει συγκέντρωση, μεγαλύτερη προσέγγιση των πολιτών, μεγαλύτερες διορίες για την υποβολή αιτήσεων, ισότιμη και έγκαιρη μετάφραση σε όλες τις επίσημες γλώσσες καθώς και εξαιρέσεις για πολυμερείς συμμετοχές. Επιπλέον ζητούν να υπάρξει διαφάνεια, ενιαίος τύπος υποβολής αιτήσεων και μείωση της γραφειοκρατίας.

Προτίθεται η Επιτροπή να ικανοποιήσει αυτές τις επιθυμίες, και αν ναι, με ποιό τρόπο;

Απάντηση του κ. Santer εξ ονόματος της Επιτροπής (10 Δεκεμβρίου 1997)

Η Επιτροπή ευχαριστεί το αξιότιμο μέλος του Κοινοβουλίου για το γεγονός ότι επέστησε την προσοχή της στο έγγραφο που καταρτίστηκε από τις τοπικές κοινοτικές αρχές της Βαυαρίας.

Οι βασικές κατευθύνσεις της Επιτροπής οι σχετικές με τη μεταρρύθμιση των κοινοτικών πολιτικών παρουσιάζονται στην ανακοίνωση «Ατζέντα 2000» ((έγγρ. COM(97)2000. )). Οι επίσημες προτάσεις για τις διάφορες πολιτικές θα υποβληθούν από την άνοιξη του 1998. Πριν από την ημερομηνία αυτή, η Επιτροπή δεν θα είναι σε θέση να προσδιορίσει σαφώς τις προτάσεις της. Εντούτοις, χωρίς την πρόθεση να δεσμευτεί έναντι οιασδήποτε πρότασης, η Επιτροπή διαπιστώνει ότι οι επιθυμίες που εκφράζονται από τις τοπικές κοινοτικές αρχές της Βαυαρίας προσεγγίζουν σε μεγάλο βαθμό τις δικές της κατευθύνσεις.
ΓΡΑΠΤΗ ΕΡΩΤΗΣΗ E-2754/97 υποβολή: Michl Ebner (PPE) προς την Επιτροπή (1η Σεπτεμβρίου 1997)

Θέμα: Συμβατότητα του ιταλικού νομοθετικού διατάγματος D.L. 31/12/1996 αριθ. 669 με το κοινοτικό δίκαιο

Λαμβάνοντας υπόψη τη θέση σε ισχύ της οδηγίας 90/364/ΕΟΚ ((ΕΕ L 180 της 13.7.1990, σελ. 26. )) του Συμβουλίου της 28ης Ιουνίου 1990 σχετικά με το δικαίωμα διαμονής, στην οποία ορίζεται η ίση μεταχείριση των πολιτών της ΕΕ σε όλα τα κράτη μέλη, μπορεί η Επιτροπή να αναφέρει εάν το άρθρο 29 του νομοθετικού διατάγματος D.L. 31/12/1996 αριθ. 669 συμμορφούται με το κοινοτικό δίκαιο;

εάν το προαναφερθέν άρθρο 29 έχει αρνητικά αποτελέσματα για τους πολίτες άλλων κρατών μελών που διαμένουν στην Ιταλία, δεδομένου ότι τα οχήματα που τα εν λόγω άτομα εισάγουν και δηλώνουν στην Ιταλία και τα οποία έχουν τεθεί σε κυκλοφορία στο εξωτερικό της χώρας πριν από την 1η Ιανουαρίου 1987, δεν λαμβάνονται υπόψη από το συγκεκριμένο διάταγμα;

Απάντηση του κ. Monti εξ ονόματος της Επιτροπής (21 Οκτωβρίου 1997)

Το άρθρο 29 του νομοθετικού διατάγματος της 31ης Δεκεμβρίου 1996, αριθ. 669 ((Gazzetta Ufficiale della Repubblica Italiana αριθ. 305 της 31ης Δεκεμβρίου 1996. )), που αφορά τη χορήγηση ενίσχυσης για την αγορά καινουργών μηχανοκίνητων οχημάτων με αντάλλαγμα την καταστροφή ανάλογου μεταχειρισμένου υλικού, ορίζει ότι προϋπόθεση για τη δυνατότητα λήψης της ενίσχυσης αυτής είναι το προς καταστροφή όχημα να έχει λάβει άδεια κυκλοφορίας για πρώτη φορά πριν από την 1η Ιανουαρίου 1987. Η προϋπόθεση αυτή δεν μοιάζει να αντιβαίνει στο κοινοτικό δίκαιο.

Εξάλλου, η εν λόγω διάταξη δεν φαίνεται να προβλέπει ως προϋπόθεση ότι το προς καταστροφή όχημα πρέπει να έχει λάβει άδεια κυκλοφορίας στην Ιταλία. Σε περίπτωση που το Αξιότιμο Μέλος του Κοινοβουλίου γνωρίζει συγκεκριμένες περιπτώσεις διακριτικής μεταχείρισης ανάλογα με το κράτος μέλος στο οποίο έχει λάβει άδεια κυκλοφορίας το εκάστοτε προς καταστροφή όχημα, η Επιτροπή το παρακαλεί να της διαβιβάσει τα σχετικά στοιχεία, ούτως ώστε να μπορέσει να διερευνήσει το ενδεχόμενο παραβίασης του κοινοτικού δικαίου.
ΓΡΑΠΤΗ ΕΡΩΤΗΣΗ E-3215/97 υποβολή: Mark Watts (PSE) προς την Επιτροπή (16 Οκτωβρίου 1997)

Θέμα: Αγορά ακινήτων σε άλλα κράτη μέλη

Ποια είναι η θέση της Επιτροπής σε ό,τι αφορά την αγορά ακίνητης περιουσίας από πολίτη κράτους μέλους της ΕΕ διαφορετικού από το κράτος στο οποίο ανήκει το ακίνητο; Δεν έχουν μήπως οι πολίτες των άλλων κρατών της ΕΕ τα ίδια δικαιώματα με τους ημεδαπούς;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-3215/97 και E-3216/97 (18 Νοεμβρίου 1997)

Η ερώτηση του αξιότιμου μέλους του Ευρωπαϊκού Κοινοβουλίου αφορά, χωρίς αναφορά σε ιδιαίτερο κράτος μέλος, την αγορά ακινήτου σε κράτος μέλος από υπηκόους άλλου κράτους μέλους. Η Επιτροπή υπενθυμίζει προηγούμενες κοινοβουλευτικές ερωτήσεις για την αγορά ακινήτου σε συγκεκριμένο κράτος μέλος ((Βλέπε, για παράδειγμα, γραπτές ερωτήσεις αριθ. Ε-1032/96 του κ. Boge, EE C 297 της 8.10.1996 7 αριθ. 2491/95 της κ. Σακελλαρίου, ΕΕ C 66 της 4.3.1996. )).

Γενικά, οι αρχές της ίσης μεταχείρισης των πολιτών και η απαγόρευση διακρίσεων με βάση την υπηκοότητα (άρθρο 6 της Συνθήκης ΕΚ) στο πλαίσιο της εφαρμογής της κοινοτικής νομοθεσίας καλύπτουν την αγορά ακίνητης περιουσίας από υπηκόους άλλου κράτους μέλους.

Οι περιορισμοί σχετικά με την αγορά και χρήση από υπήκοο ενός κράτους μέλους οικοπέδων και κτιρίων σε άλλο κράτος μέλος καταργήθηκαν ενόψη της υλοποίησης της ελευθερίας εργασίας, εγκατάστασης, παροχής υπηρεσιών και κυκλοφορίας των κεφαλαίων ((ΔΕΚ, 30.5.1989, Επιτροπή κατά Ελλάδος, 305/87, ECR (1989) 1461 7 ΔΕΚ, 14.1.1988, Επιτροπή κατά Ιταλίας, 63/86/ECR (1988) 29 7 ΔΕΚ, 6.11.1987, Fearon κατά Irish Land Commission, 182/83, ECR (1984) 3677. )). Η πρόσβαση στην ιδιοκτησία και την ενοικίαση ακινήτων συνδέεται με τα δικαιώματα διαμονής σε άλλο κράτος μέλος σύμφωνα με το άρθρο 8Α της Συνθήκης ΕΚ.

Ενώ η Συνθήκη ΕΚ σε καμία περίπτωση δεν θίγει το σύστημα ιδιοκτησίας στα κράτη μέλη (άρθρο 222), οι σχετικοί κανόνες υπόκεινται στον ουσιώδη κανόνα της μη διάκρισης βάσει των άρθρων 6, 48, 52 και 59 και μέτρων για την εφαρμογή ορισμένων από τα άρθρα αυτά, καθώς και της απαγόρευσης όλων των περιορισμών, εκτός των συνήθων εξαιρέσεων, για τις διασυνοριακές κινήσεις κεφαλαίων (που περιλαμβάνουν και την απόκτηση ακινήτου) σύμφωνα με το άρθρο 73β.

Σε ότι αφορά την απόκτηση δευτερεύουσας κατοικίας, η τελική πράξη προσχώρησης του 1994 περιέχει την ακόλουθη κοινή δήλωση: «το κοινοτικό κεκτημένο, δεν εμποδίζει τα μεμονωμένα κράτη μέλη να αποφασίζουν εθνικά, περιφερειακά ή τοπικά μέτρα σχετικά με τις δευτερεύουσες κατοικίες, εφόσον είναι απαραίτητη για το συνδυασμό των χρήσεων γης και την περιβαλλοντική προστασία και εφαρμόζονται χωρίς άμεσες ή έμμεσες διακρίσεις σε σχέση με τους υπηκόους των κρατών μελών σύμφωνα με το κοινοτικό κεκτημένο». Διάφορα κράτη μέλη (Δανία, Αυστρία, Φινλανδία και Σουηδία) έχουν ιδιαίτερη νομοθεσία για τις δευτερεύουσες κατοικίες ((Πρωτόκολο αριθ. 1 για την απόκτηση ακινήτων στην Δανία 7 άρθρα 70, 87 και 114 της πράξης προσχώρησης του 1994. )).

Η Επιτροπή ελέγχει τη γενική εφαρμογή της εθνικής νομοθεσίας για την αγορά ακινήτων ώστε να διασφαλίσει ότι δεν παραβιάζει την παραπάνω αρχή.
ΓΡΑΠΤΗ ΕΡΩΤΗΣΗ E-2996/97 υποβολή: Αλέξανδρος Αλαβάνος (GUE/NGL) προς την Επιτροπή (1η Οκτωβρίου 1997)

Θέμα: Εφαρμογή της οδηγίας 91/271/ΕΟΚ

Η οδηγία 91/271/ΕΟΚ ((ΕΕ L 135 της 30.05.1991, σελ. 40. )) έχει σαν σκοπό τον περιορισμό της ρύπανσης των επιφανειακών υδάτων από τα αστικά λύματα για να υπάρχει η δυνατότητα προμήθειας πόσιμου νερού. Τις προηγούμενες μέρες παρατηρήθηκε μόλυνση του πόσιμου νερού στην πόλη της Καστοριάς, που είχε συνέπειες στη δημόσια υγεία.

Ερωτάται η Επιτροπή: Υπάρχουν αποδείξεις ότι το νερό μολύνθηκε από αστικά λύμματα; Τί μέτρα προτίθεται να πάρει η Επιτροπή για την εφαρμογή της κοινοτικής νομοθεσίας; Το σύστημα συλλογής των αστικών λυμμάτων της πόλης πληροί τις προδιαγραφές της οδηγίας 91/271/ΕΟΚ;

Απάντηση της κας Bjerregaard εξ ονόματος της Επιτροπής (12 Νοεμβρίου 1997)

Επειδή με την απόφαση του Ευρωπαϊκού Δικαστηρίου της 28ης Μαρτίου 1996 διαπιστώθηκε παράλειψη εκ μέρους της Ελλάδας βάσει του άρθρου 170 παράγραφος 1 της συνθήκης ΕΚ, οι ελληνικές αρχές γνωστοποίησαν στην Επιτροπή την υπουργική απόφαση αριθ. 6573/400 από 5ης Μαρτίου 1997 ως εθνικό εκτελεστικό μέτρο με το οποίο ενσωματώνεται στο εσωτερικό δίκαιο η οδηγία 91/271/ΕΟΚ σχετικά με την επεξεργασία των αστικών λυμάτων.

Η Ελλάδα δεν όρισε πάντως ευαίσθητες ζώνες, ενώ όφειλε να το πράξει πριν από τις 31 Δεκεμβρίου 1993. Πρέπει να διευκρινιστεί ότι βάσει του άρθρου 5 της οδηγίας, τα ύδατα των ευαίσθητων ζωνών υποβάλλονται σε περαιτέρω επεξεργασία πέραν του δευτεροβάθμιου καθαρισμού που απαιτείται από το άρθρο 4 της οδηγίας. Τα κράτη μέλη οφείλουν να καθιερώσουν την επεξεργασία αυτή το αργότερο στις 31 Δεκεμβρίου 1998 για τα πάσης φύσεως απόβλητα από πολεοδομικά συγκροτήματα με άνω των 10 000 «ισοδύναμους κατοίκους», πράγμα που συμβαίνει με την πόλη της Καστοριάς.

Επί πλέον, δεν έχει καταρτιστεί το πρόγραμμα σχετικά με την εφαρμογή της οδηγίας στην πράξη (άρθρο 17), και η υπουργική απόφαση είναι ασαφής επί του προκειμένου (στο κείμενο της απόφασης δεν γίνεται αναφορά σε συγκεκριμένη ημερομηνία, ενώ η οδηγία προβλέπει ως προθεσμία τις 31 Δεκεμβρίου 1993).

Η Επιτροπή θα απευθυνθεί στις ελληνικές αρχές για να τους ζητήσει διευκρινίσεις σχετικά με την εφαρμογή της οδηγίας 91/271/ΕΟΚ στην περιοχή της Καστοριάς.
ΓΡΑΠΤΗ ΕΡΩΤΗΣΗ E-3313/97 υποβολή: John Iversen (PSE) προς την Επιτροπή (20 Οκτωβρίου 1997)

Θέμα: Μεταφορές μόσχων

Διαθέτει η Επιτροπή ακριβή στοιχεία σχετικά με τον αριθμό των μόσχων που μεταφέρονται προς τις Κάτω Χώρες από άλλα κράτη της ΕΕ, προκειμένου να εκτραφούν προς σφαγή;

Είναι οι μεταφορές αυτές σύμφωνες με τις ισχύουσες ρυθμίσεις στον τομέα της μεταφοράς ζώων;

Πιστεύει η Επιτροπή ότι οι μεταφορές αυτές είναι ηθικώς δικαιολογημένες;

Απάντηση του κ. Fischler εξ ονόματος της Επιτροπής (25 Νοεμβρίου 1997)

Σύμφωνα με τα αριθμητικά στοιχεία της Επιτροπής (Comext) κατά το 1996 ο αριθμός των μοσχαριών που εστάλησαν στις Κάτω Χώρες από τα άλλα κράτη μέλη ανήλθε σε 363.182 ζώα. Η Επιτροπή δεν διαθέτει στατιστικά στοιχεία σχετικά με τον αριθμό των μοσχαριών αυτών που εκτρέφονται σε συστοιχίες κλωβών. Ωστόσο, στις Κάτω Χώρες, 25 % των μοσχαριών εκτρέφονται σε αγέλες.

Η μεταφορά των μοσχαριών επιτρέπεται υπό τον όρο ότι τηρούνται οι απαιτήσεις της οδηγίας 91/628/ΕΟΚ σχετικά με την προστασία των ζώων κατά τη διάρκεια της μεταφοράς ((ΕΕ L 340 της 11.12.1991. )). Η Επιτροπή δεν γνωρίζει κατά πόσον διαπράχθηκαν παραβάσεις της οδηγίας αυτής όσον αφορά την μεταφορά των μοσχαριών προς τις Κάτω Χώρες. Ενόσω τα μοσχάρια μεταφέρονται σύμφωνα με τις απαιτήσεις της ανωτέρω οδηγίας, δεν μπορεί να διατυπωθεί αντίρρηση από την άποψη των συνθηκών καλής διαβίωσης των ζώων.
ΓΡΑΠΤΗ ΕΡΩΤΗΣΗ E-3077/97 υποβολή: John Iversen (PSE) προς την Επιτροπή (2 Οκτωβρίου 1997)

Θέμα: Μόσχοι

Σύμφωνα με το δανικό περιοδικό «Landsbladet» περισσότεροι από 40.000 μόσχοι εξάγονται κάθε χρόνο από τη Δανία στην Ολλανδία όπου εγκλείονται σε κλωβούς προς πάχυνση. Δεδομένου ότι στη Δανία, σύμφωνα με τον κανονισμό για τη σφαγή μόσχων, ισχύουν ως ανώτατο βάρος τα 110 χλγρ., ενώ στην Ολλανδία τα 138 χλγρ. η εξαγωγή αυτή συνεπάγεται ότι μόσχοι που δεν έχουν καμία αξία στη Δανία μπορούν να αποφέρουν διπλό κέρδος στην Ολλανδία. Αφενός οι Ολλανδοί εισπράττουν την πριμοδότηση για τη σφαγή μόσχων και αφετέρου εκτρέφουν μόσχους σε κλωβούς, το κρέας των οποίων επίσης πωλείται. Δεν πιστεύει η Επιτροπή ότι αυτή η πρακτική αντιβαίνει προς τις προθέσεις της να αποσυρθεί κρέας από την αγορά;

Απάντηση του κ. Fischler εξ ονόματος της Επιτροπής (3 Νοεμβρίου 1997)

Το εν λόγω άρθρο, το οποίο δε γνωρίζει η Επιτροπή, ίσως οδήγησε το αξιότιμο μέλος του Κοινοβουλίου στη δημιουργία λανθασμένων εντυπώσεων σχετικά με ορισμένα σημαντικά ζητήματα.

Η πριμοδότηση για τη σφαγή μόσχων καταβάλλεται μόνο για τη σφαγή πολύ νεαρών μόσχων που δεν αποτελούν μέρος της τροφικής αλυσίδας. Ως προς την άλλη πριμοδότηση μόσχων, την πριμοδότηση πρώιμης εμπορίας, καταβάλλεται μόνο στις περιπτώσεις όπου οι μόσχοι που θανατώνονται για παραγωγή κρέατος ζυγίζουν κάτω από το σύνηθες βάρος θανάτωσής τους στα κράτη μέλη. Εικάζεται ότι υποβάλλονται αιτήσεις λήψης της εν λόγω πριμοδότησης στην Ολλανδία για μόσχους δανικής καταγωγής.

Η Επιτροπή δε συμφωνεί ότι οι μετακινήσεις μόσχων μεταξύ των κρατών μελών συνιστούν απειλή κατά της μείωσης της παραγωγής κόκκινου κρέατος. Αντίθετα, αν οι 40.000 μόσχοι παρέμεναν στη Δανία, η περίοδος πάχυνσής τους θα διαρκούσε περισσότερο απ'ό,τι στην Ολλανδία και, επομένως, στο πλέονασμα της κοινοτικής αγοράς θα προστίθενταν περαιτέρω ποσότητες βοδινού κρέατος.
ΓΡΑΠΤΗ ΕΡΩΤΗΣΗ E-3160/97 υποβολή: Κατερίνα Δασκαλάκη (UPE) προς την Επιτροπή (13 Οκτωβρίου 1997)

Θέμα: Κίνδυνος κατάρρευσης του Αββαείου Newstead, προγονικού σπιτιού του Λόρδου Μπάϋρον

Στην ευρύτερη περιοχή του Nottingham βρίσκεται το ιστορικό Αββαείο Newstead, σπίτι των προγόνων και τόπος γέννησης του Λόρδου Μπάϋρον, ο οποίος όχι μόνον υπήρξε μέγιστος Βρετανός ποιητής, αλλά και ήρωας της εθνικής ανεξαρτησίας της Ελλάδας. Από παληά είχε ανακαλυφθεί ποσότητα κάρβουνου κάτω από το Αββαείο, αλλά σε όλη τη διάρκεια της Βιομηχανικής Επανάστασης δεν επιχειρήθηκε ποτέ να εξορυχτεί, ακριβώς από φόβο μην καταρρεύσει το Αββαείο. Πρόσφατα παρουσιάστηκε ο παραπάνω κίνδυνος, καθώς ιδιωτικά συμφέροντα κινούνται για να εξορύξουν το κάρβουνο. Παραδέχονται, μάλιστα, ότι η εξόρυξη μπορεί να προκαλέσει την κατάρρευση του Αββαείου.

Ερωτάται η Επιτροπή:

α) Έχει υπόψη της την εναπειλούμενη καταστροφή αυτού του σημαντικού μνημείου της ευρωπαϊκής πολιτιστικής κληρονομιάς;

β) Σε τί συγκεκριμένες ενέργειες σκοπεύει να προχωρήσει προκειμένου να αποφευχθεί η καταστροφή αυτή;

Απάντηση του κ. Oreja εξ ονόματος της Επιτροπής (1η Δεκεμβρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στη γραπτή απάντηση της Επιτροπής στην προφορική ερώτηση Η- 813/97 του κ. Alavanos κατά την ώρα των ερωτήσεων της συνόδου του Νοεμβρίου 1997 ((Συζητήσεις του Κοινοβουλίου (Νοέμβριος 1997). )) του Κοινοβουλίου.
ΓΡΑΠΤΗ ΕΡΩΤΗΣΗ E-2489/97 υποβολή: Νικήτας Κακλαμάνης (UPE) προς το Συμβούλιο (28 Iουλίου 1997)

Θέμα: Iταμή τουρκική πρόκληση αναφορικά με το Οικουμενικό Πατριαρχείο Κωνσταντινούπολης

Σε μία πρωτοφανή ενέργεια, η Τουρκική Πρεσβεία στις Βρυξέλλες, με επιστολή της που την υπογράφει ο Σύμβουλός της κ. Cemil KARAMAN ενημέρωσε τον κ. Etienne QUINTIENS, Γραμματέα της Επιτροπής των Χριστιανικών Εκκλησιών του Βελγίου, ότι δεν υφίσταται «Οικουμενικό Πατριαρχείο» στην Κωνσταντινούπολη, αλλά «Πατριαρχείο του Φαναρίου», και απειλεί ότι οι επιστολές που θα στέλνονται με τον τίτλο «Οικουμενικό Πατριαρχείο» θα επιστρέφονται.

Θα ήθελα να πληροφορηθώ τη θέση του Συμβουλίου για την ιταμή αυτή τουρκική πρόκληση, και για τον τρόπο αντίδρασής του σε ενέργειες μιάς χώρας που φιλοδοξεί να ενταχθεί στην ΕΕ, αλλά κανένα δείγμα συμπεριφοράς ευρωπαϊκού κράτους δεν δίνει.

Απάντηση (15 Ιανουαρίου 1998)

Το Συμβούλιο υπενθυμίζει ότι στα πλαίσια του πολιτικού διαλόγου μεταξύ Ευρωπαϊκής Ένωσης και Τουρκικής Δημοκρατίας περιέχεται τακτικά στην ημερήσια διάταξη το θέμα των Ανθρωπίνων Δικαιωμάτων. Στα πλαίσια αυτά, το Συμβούλιο καταβάλλει σταθερή προσπάθεια για να πρωθηθεί μια συμφιλιωτική προσέγγιση ιδιαιτέρως όσον αφορά:

- την εφαρμογή των εσωτερικών νόμων και κανονισμών,

- τον σεβασμό των - δια διεθνούς συνθήκης εγγυημένων - υποχρεώσεων του Τουρκικού Κράτους έναντι των μη μουσουλμανικών μειονοτήτων,

- τις θρησκευτικές και πνευματικές προσδοκίες μεγάλου αριθμού πιστών ανά τον κόσμο, που για ιδιαίτερους ιστορικούς λόγους ή λόγους κανονικού δικαίου, θεωρούν τον Πατριάρχη ως έχοντα τα πρωτεία τιμής της Εκκλησίας τους. Στην προκειμένη περίπτωση, η δυνατότητα επικοινωνίας μπορεί να είναι ιδιαίτερης σημασίας.
ΓΡΑΠΤΗ ΕΡΩΤΗΣΗ E-3366/97 υποβολή: Josι Garcνa-Margallo y Marfil (PPE) προς την Επιτροπή (22 Οκτωβρίου 1997)

Θέμα: Πλημμύρες στην ΕΕ: Εκστρατεία ευαισθητοποίησης

Οι πλημμύρες της τελευταίας εβδομάδας του Σεπτεμβρίου στη μεσογειακή ακτή της Ισπανίας προκάλεσαν σημαντικές υλικές ζημίες, αλλά και ανθρώπινα θύματα. Οι υλικές ζημίες στις Αυτόνομες Διοικητικές Περιφέρειες της Βαλένθια, της Μούρθια και της Ανδαλουσίας υπολογίζονται σε 20 δισεκ. πεσέτες, σύμφωνα με τους πρώτους υπολογισμούς της Ένωσης Μικροκαλλιεργητών.

Οι φυσικές αυτές καταστροφές δεν είναι σποραδικές 7 επαναλαμβάνονται περιοδικά, εξαιτίας των γεωμορφολογικών και κλιματολογικών χαρακτηριστικών της περιοχής και επεκτείνονται και σε άλλα κράτη μέλη, όπως η Γαλλία και η Ιταλία. Επιπλέον, έχουν σοβαρότατες περιβαλλοντικές συνέπειες, διότι επιταχύνουν τη διάβρωση του εδάφους και την αποδάσωση, σε περιοχές που ήδη βρίσκονται σε πολύ προχωρημένο στάδιο οικολογικής υποβάθμισης.

Θα μπορούσε η Επιτροπή να θέσει σε εφαρμογή μια εκστρατεία ευαισθητοποίησης του πληθυσμού και των κοινωνικών και οικονομικών παραγόντων (προγράμματα κατάρτισης εμπειρογνωμόνων, πληροφόρηση προς επιχειρήσεις σχετικά με συγκεκριμένες ενέργειες, δίκτυα συναγερμού για τους πολίτες, συστήματα ελέγχου με επιθεωρητές που θα εποπτεύουν την αποστραγγιστική ικανότητα, κ.λπ.), ώστε να προλαμβάνονται οι ζημίες;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-3362/97 και E-3366/97 (19 Νοεμβρίου 1997)

Το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) ενδέχεται να χρηματοδοτήσει την αποκατάσταση του γεωργικού και δασοκομικού παραγωγικού δυναμικού που έχει πληγεί από φυσικές καταστροφές, καθώς και την εφαρμογή των απαραίτητων μέτρων πρόληψης (κανονισμός (ΕΟΚ) αριθ. 4256/97 άρθρο 5 ((ΕΕ L 374 της 31.12.1988. ))). Υπό αυτή την έννοια, η κατάρτιση εξειδικευμένου προσωπικού και η ευαισθητοποίηση του πληθυσμού σχετικά με θέματα πρόληψης, καθώς επίσης και οποιεσδήποτε ενέργειες αποβλέπουν στον ίδιο σκοπό, θα μπορούσαν να αποτελέσουν επιλέξιμους τομείς.

Ωστόσο,είναι αναγκαίο να καθοριστούν οι κατάλληλοι χρηματοδοτικοί πόροι, στα πλαίσια του κοινοτικού πλαισίου στήριξης περιοχών του στόχου 1 ή 5β, προκειμένου να συγχρηματοδοτηθούν οι πλέον κατάλληλες δράσεις, στις οποίες αναφέρεται το αξιότιμο μέλος του Κοινοβουλίου.

Η Επιτροπή είναι διατεθειμένη να μελετήσει τις προτάσεις του κράτους μέλους, με στόχο την επίλυση των προβλημάτων για τα οποία ομιλεί το αξιότιμο μέλος του Κοινοβουλίου, στο πλαίσιο των χρηματοδοτικών ενισχύσεων που προβλέπονται από τα κοινοτικά πλαίσια στήριξης για τις υπό εξέταση περιοχές.